# Obeses

Obeses és un grup de pop-rock català creat l'any 2010 a la població osonenca de Tona. Va llançar el seu primer disc, Obesisme Il·lustrat, el 2011. Més endavant va llançar Zel el 2013 i el 2015 es va publicar el seu tercer treball, Monstres i Princeses. Amb aquest tercer disc han assolit el reconeixement unànime del públic i de la crítica amb premis com el Disc català de l'Any 2015 (atorgat per Ràdio4), el disc Xtrems 2015 (Ràdio Badalona) o el Premi de la crítica Enderrock al millor artista de 2015. Durant el 2016 creen l'òpera rock Verdaguer, ombres i maduixes dedicada a Jacint Verdaguer, i en surt publicat un doble CD el 2017.
A part d'això, van ser els autors de la melodia de Nadal de TV3 del 2013 amb «Regala Petons», i també van musicar el poema de Salvador Espriu «El meu poble i jo». El disc de la Marató de TV3 va incorporar la seva personalíssima versió del clàssic de la cançó popular catalana «Rosó (Pel teu amor)». Del 16 d'abril al 17 de maig del 2015 varen formar part com a músics (i Arnau Tordera I, a més a més, en el paper del cambrer Guillaume) de la companyia que interpretava l'obra de Dürrenmatt 'Frank V' al Teatre Lliure, dirigida per Josep Maria Mestres.

## Història

El grup es va formar l'any 2010 a Tona, amb membres del grup osonenc Segle XIII, amb la voluntat d'assolir una llibertat creativa que possibilités vivències de la música i experiències musicals que aportessin a l'oient un creixement humà fruit del gaudi sonor. El grup va fer el primer concert a Manlleu el 18 de juny del 2010, al costat d'Anna Roig i L'ombre de ton chien i Mishima.

### Obesisme Il·lustrat (2011)

El primer disc del grup es va presentar el dia 25 de febrer del 2011 a la Sala Pasternak, de Vic. El disc va desconcertar la crítica del país, que no va saber-ne definir l'estil ni en va saber comprendre l'essència. Tanmateix, músics de gran renom com el compositor Albert Guinovart, Miquel Abras o Núria Feliu van elogiar-ne el contingut i un gran nombre de públic desencisat amb la música que els havien ofert els grups autòctons anteriors va fer costat a la banda amb un seguiment fidel i constant.

### Zel (2013)

El 22 de febrer del 2013 al Teatre L'Atlàntida de Vic, ple a vessar, es presentava el segon disc d'Obeses, amb un èxit incontestable. El programa de mà d'aquella nit deia així:
| « | És possible escoltar una sardana, una obra simfònica, una fuga coral, Rock & Roll, una havanera i Gipsy Jazz en un mateix disc? En efecte, no és possible. I és precisament per això que Obeses ho ha fet: perquè la seva gesta musical es mou en el terreny de possibilitar impossibles. Tot art ja possibilitat perd el valor de l'atractiu creatiu i en definitiva allò que el constitueix —la seva essència— així doncs, només pels camins inescrutables es poden assolir cims inabastats. Obeses camina per aquest senders. | » |
Aquesta segona referència discogràfica va causar una forta confrontació dins del món de la crítica especialitzada a Catalunya. Mentre uns erigien Obeses fins a la consideració de genis irrepetibles, d'altres seguien considerant la seva proposta com a raresa. Un dels comentaris més celebrats va ser el d'Empar Moliner al diari Ara.
| « | Obeses són un dels grups més originals, ambiciosos i bons que hi ha al nostre país. Tenen molt poc a veure amb el que fan els altres. Feu-me cas i escolteu-los. No m'equivoco. | » |
| — Empar Moliner al diari Ara. |||
Altres figures importants de la cultura catalana, com ara Jair Domínguez, Lluís Gavaldà, Valero Sanmartí o Cesk Freixas, reconeixerien l'admiració pel quartet osonenc. Aquesta acceptació i reconeixement creixent van ser palesos en tota la gira de presentació d'aquest segon disc (culminada en un apoteòsic concert al Teatre Àtrium de Viladecans) amb un públic entregat i creixent de manera exponencial en cada actuació.

### Monstres i Princeses (2015)

El disc es va publicar el 21 d'abril del 2015 i es va presentar el 21 de maig del mateix any, amb un concert conjunt amb la Banda Municipal de Barcelona anomenat Obeses 3D. La gira es va acabar el 8 d'octubre al Teatre Nacional de Catalunya (Barcelona) amb un espectacle de més de dues hores de durada.

### Verdaguer: Ombres i Maduixes (2017)

El 16 i 17 de desembre de 2016 es va estrenar l'òpera rock de Verdaguer ombres i maduixes a l'Atlàntida de Vic, amb motiu del tancament de VICCC2016 (Capital de Cultura Catalana 2016). Una òpera on la música va ser interpretada en directe pels membres d'Obeses (menys per l'Arnau Tordera, que hi actuava) i que recorre la vida de Jacint Verdaguer a través dels seus poemes. El 2017 van repetir l'obra al Teatre Romea de l'1 al 6 de març. També van fer una parada a Girona el 20 de maig del mateix any.
El CD de Verdaguer: Ombres i Maduixes va ser gravat a MusicLand (Avinyonet de Puigventós) i va sortir a la venda el 22 de maig.

### Fills de les Estrelles (2018)

El dimarts 13 de març de 2018, Obeses anuncia el títol i la data de sortida del seu cinquè disc, Fills de les Estrelles, als perfils oficials que tenen a les diverses xarxes socials. El disc és publicat el 13 d'abril de 2018, tot i que a partir del 27 de març de 2018, es pengen al canal de Youtube d'Obeses diàriament i d'una en una totes les peces del disc, fins a un total de 13.
Uns dies més tard, el 20 d'Abril, presenten el disc a la Sala BARTS, dintre del festival GUITAR BCN, que precedeix una gira per diverses sales d'arreu del territori català.

### L'Ai al cor (2024)

El 2022 Obeses va presentar el projecte i la gira l'Ai al Cor, una proposta que inicialment havia de dur a l'estrena de temes originals a mida que la gira anés avançant. Finalment la banda va endarrerir la presentació de cançons malgrat la continuació de la gira homònima.
A finals del 2023 es va anunciar la data de presentació del VI disc de la formació, que es va celebrar el 29 de juny de 2024 a la sala Paral·lel 62 de Barcelona. El 25 d'abril de 2024, sis anys després de la seva darrera estrena discogràfica, es va publicar el videoclip del nou senzill Amor artificial.
L'11 de juny Obeses va anunciar la publicació dels nous temes de la primera part del disc l'Ai al cor titulada Sístole a les seves xarxes socials. Entre el 16 i el 20 de juny de 2024 la formació osonenca va anar publicant les cançons del disc i finalment el 21 de juny el va compartir de manera íntegra.
Sobre la publicació de la segona part del disc, titulada Diàstole, Arnau Tordera ha confirmat que es durà a terme quan el públic hagi gaudit prou dels temes de la primera part.

## Premis obtinguts

* Premi Enderrock de la crítica al millor artista de l'any (2015).
* Premi Altaveu (2016).
* Premi Disc català de l'any de Ràdio 4 (2016).
* Premi Capital de la Sardana (2021): Premi a Propostes Artístiques juntament amb la Cobla Berga Jove per al concert/espectacle en què interpreten un repertori tant de peces per a cobla com de música moderna.

## Membres

* Arnau Tordera: veu i guitarra (2010-)
* Maiol Montané: bateria (2010-)
* Arnau Burdó "Burdi": teclat (2010-)
* Jaume Coll Mariné: baix elèctric i contrabaix (2010-)

## Discografia

* Obesisme Il·lustrat (2011)
* Zel (2013)
* Monstres i Princeses (2015)
* Ombres i Maduixes (2017)
* Fills de les Estrelles (2018)
* L'Ai al Cor - Sístole (2024)

## Gires

* Monstres i princeses (2015)
* Fills de les estrelles (2018 - 2019)
* L'Ai al Cor (2022 - )

## Referències

* 1 2 Moliner, Empar. «Correu a comprar el disc d'Obeses!». Arxivat de l'original el 11 de juny 2024. [Consulta: 20 maig 2014].
* ↑ «Entrevista al 9TV». Arxivat de l'original el 3 de març 2016. [Consulta: 20 juliol 2014].
* ↑ «Elter (notícia del concert)». Arxivat de l'original el 21 de maig 2014. [Consulta: 20 maig 2014].
* ↑ «Pàgina oficial d'Obeses». Arxivat de l'original el 2014-02-25. [Consulta: 20 maig 2014].
* ↑ «Pàgina oficial d'Obeses». Arxivat de l'original el 2014-02-26. [Consulta: 20 maig 2014].
* ↑ Martinez, Miquel. «Obeses, el grupo para el que el mundo no está preparado». Arxivat de l'original el 2014-11-04. [Consulta: 25 novembre 2014].
* ↑ Bueno, David. «Belles Obeses (Crònica del concert a Luz de Gas)». Arxivat de l'original el 21 de maig 2014. [Consulta: 20 maig 2014].
* ↑ Arxivat 2019-03-27 a Wayback Machine. El 9 Nou Osona.
* ↑ «Obeses». Arxivat de l'original el 2024-06-11. [Consulta: 13 març 2018].
* ↑ http://www.barts.cat, BARTS -. «BARTS | OBESES». Arxivat de l'original el 2018-03-14. [Consulta: 13 març 2018].
* ↑ http://www.theproject.es, TheProject -. «TheProject | GUITAR BCN 2018» (en castellà). Arxivat de l'original el 2018-03-14. [Consulta: 13 març 2018].
* ↑ «Obeses torna als escenaris després d'un any i mig sense concerts», 28-03-2022. [Consulta: 2 juliol 2024].
* ↑ «Obeses, 'Amor artificial', videoclip» (en castellà), 26-04-2024. [Consulta: 2 juliol 2024].
* ↑ CCMA. «Els experts - Els experts, de 10 a 11 h - 02/07/2024». [Consulta: 2 juliol 2024].
* ↑ «Premis Enderrock 2016: les reaccions dels guardonats». Enderrock, 22-01-2016 [Consulta: 23 agost 2018]. Arxivat 23 August 2018$^{[Datemismatch]}$ a Wayback Machine.
* ↑ «Manolo García i Quimi Portet, premis Altaveu 2016». Diari Ara, 08-09-2016 [Consulta: 23 agost 2018]. Arxivat 23 August 2018$^{[Datemismatch]}$ a Wayback Machine.
* ↑ «'Monstres i princeses' del grup Obeses, premi Disc Català de l'Any de Ràdio 4». 324, 02-03-2016 [Consulta: 23 agost 2018]. Arxivat 23 August 2018$^{[Datemismatch]}$ a Wayback Machine.
* ↑ «Els Premi Capital de la Sardana 2021 guardonen Arnau Tordera, Obeses o '@Almanacat', entre d'altres», 01-05-2021. Arxivat de l'original el 2 de maig 2021. [Consulta: 8 desembre 2021].
* ↑ «Obeses, un grup de culte que fuig de la frivolitat comercial». Osona.com, 08-08-2015 [Consulta: 23 agost 2018]. Arxivat 23 August 2018$^{[Datemismatch]}$ a Wayback Machine.

## Enllaços externs

* Lloc web d'Obeses
Viccionari